“กรภัทร” ชู TLI-BLA รับ “ดอกเบี้ย-บอนด์ยีลด์” ขาขึ้น พ่วง JMART ไอโฟน14 หนุน
“นายกรภัทร วรเชษฐ์” แนะนำเก็งกำไร TLI-BLA สองหุ้นเด่นกลุ่มประกันชีวิต รับอานิสงส์ “ดอกเบี้ย-บอนด์ยีลด์” ขาขึ้น พ่วงรับไอโฟน14 เปิดตัว ชู JMART
“นายกรภัทร วรเชษฐ์” แนะนำเก็งกำไร TLI-BLA สองหุ้นเด่นกลุ่มประกันชีวิต รับอานิสงส์ “ดอกเบี้ย-บอนด์ยีลด์” ขาขึ้น พ่วงรับไอโฟน14 เปิดตัว ชู JMART เด่น
25 ส.ค. 2565

นายกรภัทร วรเชษฐ์ ผู้อำนวยการ ฝ่ายวิจัยและบริการการลงทุน บริษัทหลักทรัพย์ โนมูระ พัฒนสิน จำกัด (มหาชน) เปิดเผยผ่านรายการ “ข่าวหุ้นเจาะตลาด” วันนี้ (25 ส.ค. 65) ว่า ตลาดหุ้นไทยวันนี้มีโอกาสแกว่งตัวไซด์เวย์ โดยกรอบแนวต้าน 1,642-1,645 จุด และแนวรับ 1,624-1,625 จุด เนื่องจากนักลงทุนยังคงจับตาประเด็นทางการเมืองเรื่องการพิจารณางบประมาณวาระ 3 ที่ยังให้สว.พิจารณาอีก 20 วัน
ส่วนประเด็นเรื่องที่ศาล รธน.มีมติเอกฉันท์รับคำร้อง “บิ๊กตู่” นั่งนายกฯ 8 ปี เสียงข้างมาก 5 ต่อ 4 สั่งหยุดปฏิบัติหน้าที่นายกรัฐมนตรีตั้งแต่ 24 ส.ค.65 เป็นต้นไป เชื่อว่านักลงทุนจะมองว่าไม่ใช่จุดเปลี่ยน อาจเป็นผลเชิงลบระดับกลาง
สำหรับหุ้นแนะนำในการลงทุน โดยเป็นหุ้นธีมรับดอกเบี้ยขาขึ้น และพันธบัตรรัฐบาลสหรัฐ (บอนด์ยีลด์) ปรับตัวขึ้นในช่วงที่ภาวะเงินเฟ้อยังอยู่ระดับสูง ทั้งนี้กลุ่มประกันชีวิตจะได้รับประโยชน์อย่างเช่น บริษัท ไทยประกันชีวิต จำกัด (มหาชน) หรือ TLI มีขนาดไซส์ที่ใหญ่ สามารถทำมาร์จิ้นได้ดีเป็นอันดับ 1 ในประเทศไทย และอันดับ 2 ของเอเชียได้ อีกทั้งยังมีโอกาสมากที่จะเข้า MSCI ในรอบเดือน พ.ย.-ธ.ค. 65 นี้ ให้ราคาเป้าหมาย 20.10 บาท
รวมถึง บริษัท กรุงเทพประกันชีวิต จำกัด (มหาชน) หรือ BLA ให้ราคาเป้าหมาย 45.00 บาท อีกทั้งบริษัทฯมีจุดเด่นคือการขยายไปธุรกิจอื่นๆ มากขึ้น แนะนำกรอบเก็งกำไรที่ระดับ 37.50-38.00 บาท
นอกจากนี้ยังมีประเด็นของไอโฟน 14 จะมีการเปิดตัวอย่างเป็นทางการในวันที่ 7 ก.ย. 65 ดังนั้นจากการเก็บสถิติก่อนหน้านี้ พบว่า ก่อนจะมีการเปิดตัวไอโฟน 2-3 สัปดาห์หุ้นกลุ่มขายโทรศัพท์มือถือจะพุ่งถึง 11-12% โดยหุ้นแนะนำที่ยังน่าลงทุน อย่าง บริษัท เจ มาร์ท จำกัด (มหาชน) หรือ JMART ให้ราคาเป้าหมาย 63.00 บาท กรอบการเก็งกำไร 50.50-54.00 บาท